Измените и дополнувањата на Законот за игрите на среќа и за забавните игри се со цел усогласување со Законот за општата управна постапка.

Имено, комуникацијата за размена на докази и податоци помеѓу јавните органи се одвива во законски пропишана форма, а бараните докази и податоци ќе се обезбедуваат по службена должност во рок од три дена од денот на приемот на барањето.

Со членовите 1, 3, 6, 9, 13, 18, 19, 20, 21 и 22 од предлог законот односно 26, 40, 57, 73, 86, 102, 104, 125, 130 и 134 од постојниот закон, се уредува прибавувањето на документи по службена должност од страна на Министерството за финансии при издавањето дозвола, односно лиценца за приредување на игри на среќа и за забавни игри.

Со оваа измена, дел од доказите кои ги има во службени евиденции, барателот нема да ги доставува, туку Министерството за финансии истите ќе ги прибавува во утврдениот рок.

Со членовите 5, 8, 11, 12, 13, 15, 17 и 24 се врши измена во делот на роковите во кои јавниот орган треба да постапи при донесување на соодветната дозвола односно лиценца.

Со членовите 3, 6, 9, 16, 18 и 25 се врши дополнување на одредбите на Законот за игрите на среќа и за забавните игри во насока на доуредување и допрецизирање на оние одредби во кои е пропишана документацијата која до Министерството за финансии треба да ја достават приредувачите на игрите на среќа.

Со членовите 27 и 28 од предлог законот се бришат одредбите со кои е уредена постапката во случај Министерството за финансии да не го донесе соодветното законско решение.

Членот 30 утврдува глоби во износ од 25 до 50 евра за службеник во Министерството за финансии, доколку потребните докази и податоци не ги обезбеди во законски пропишаниот рок и не донесе решение во утврдените рокови, односно глоба за овластеното службено лице во јавниот орган доколку не ги обезбеди доказите по службена должност во утврдениот рок.

Членовите 32, 33 и 34 се преодни и завршни одредби во кои се уредува примената на овој закон.